**Tore Andreas Gundersen** (født 4. februar 1986) er en norsk tidligere fotballspiller. Han startet sin fotballkarriere i Flisa IL og fortsatte videre til Kongsvinger Toppfotball og deretter Lillestrøm og Dynamo Dresden, med utlån til Lyngby BK og Nybergsund. Han har også spilt for Hamarkameratene og Ullensaker/Kisa.

Han er sønn av den tidligere OL-svømmeren og politikeren Gunnar Gundersen.

Karrière
--------

Gundersen startet sin fotballkarriere i Flisa IL, hvor han spilte frem til 2002. Han debuterte for A-laget til Flisa i en alder av 15 år i 2001, hvor han fikk sitt innhopp i fjerdedivisjon. Hans debutsesong ble kronet med toppscorertittelen for klubben, noe som tiltrakk seg oppmerksomhet fra større klubber.

### Kongsvinger

I januar 2003 signerte han en kontrakt med Kongsvinger, hvor han i sin første sesong fikk fem innhopp i Tippeligaen. Hans definitive gjennombrudd som fotballspiller kom i 2006-sesongen, hvor han dannet en målfarlig trio på topp hos Kongsvinger sammen med svenskene Peter Lindau og John Pelu. Det var også i Kongsvinger han fikk sine første kamper for Norge U-21, med debuten mot Danmark i begynnelsen av oktober 2006. Da 2006-sesongen ble avsluttet, var Gundersen klubbens toppscorer med 14 mål på 25+5 kamper, noe som gjorde at interessen for spilleren økte ytterligere.

### Lillestrøm SK

Etter å ha markert seg hos Kongsvinger i 2006-sesongen og tilbragt et par uker på treningsamling på La Manga sammen med Lillestrøm skrev Gundersen under en fireårskontrakt med Lillestrøm den 10. februar 2007 med en overgangssum på én million kroner. Ifølge Lillestrøms manager, Jan Åge Fjørtoft, ble Gundersen da betegnet som «ung og lovende». Han fikk tre kamper som innbytter, og kun elleve minutters spilletid i sin debutsesong for LSK, en sesong preget av skader. Konkurrerende lagkolleger som Magnus Myklebust, Arild Sundgot, Olivier Occean og Bjørn Helge Riise gjorde veien til fast førstelagspill vanskelig. 

Til tross for problemer med å spille seg til en fast førstelagsplass ble han nevnt med navn av daværende landslagstrener Åge Hareide da Aftenposten spurte om hvem som kunne ta opp arven på landslaget i fremtiden etter John Carew og Steffen Iversen. Våren 2008 ble det offentlig kjent at Gundersen ønsket seg bort fra Lillestrøm på grunn av manglende spilletid og et dårlig forhold til trener Tom Nordlie.

### Lyngby og Nybergsund

I august 2008 ble han lånt ut til den danske klubben Lyngby BK, hvor han scoret fire mål på ni kamper i høstsesongen, før han ved sesongslutt vendte tilbake til Lillestrøm. I slutten av mars 2009 ble han av Lillestrøms nye trener, Henning Berg, lånt ut til Nybergsund for resten av vårsesongen i et forsøk på å skaffe seg spilletid. Hos Nybergsund dannet han et giftig spisspar med nigerianeren Kim Ojo og scoret 14 mål på 28 kamper i løpet av 2009-sesongen.

### Dymano Dresden

Etter at hans kontrakt med Lillestrøm gikk ut ved sesongslutt 2009 stod han fritt til å søke etter andre klubber. Han var på prøvespill hos den tyske klubben Rot-Weiss Essen, men ble ikke enig om en kontrakt. I stedet skrev han under med Dynamo Dresden i januar 2010, som da spilte på tysk nivå tre i 3. liga. Til tross for en god start i sin nye klubb ble Gundersen leddbåndskadet i venstre ankel i midten av mars 2010, og måtte trene alternativt i to måneder. Han avsluttet deretter sesongen med ni kamper og to mål.

### Hamarkameratene

Gundersen kom i søkelyset til flere klubber fra Hedmark i februar 2011 da det ble kjent at kontrakten hans med Dynamo Dresden gikk ut sommeren 2011. Både hans tidligere klubber, Kongsvinger og Nybergsund samt Hamarkameratene, meldte sin interesse og hadde konkrete samtaler med angrepsspilleren. Den 15. mars ble det klart at Gundersen hadde valgt Ham-Kam, og ettersom han ble fristilt fra kontrakten med Dynamo Dresden ble han også klar for sesongstart med klubben. Han ble da gjenforent med sin tidligere trener Vegard Skogheim, som også var Gundersens trener i Kongsvinger.

### Ullensaker/Kisa

Den 5. august 2014 meldte Gundersen overgang til Ullensaker/Kisa etter at han ble fristilt av Hamarkameratene. I april 2015 valgte han å legge opp som fotballspiller grunnet skade og manglende motivasjon.

Meritter
--------

Lillestrøm SK
* Norgesmesterskapet i fotball for herrer (1): 2007

Referanser
----------

1. ↑  Aftenposten.no – God Hæstad-debut da Norge vant[*død lenke*] (Av Øyvind Brenne. Publisert 5. oktober 2006, besøkt 16. mars 2011)
2. ↑  Aftenposten.no – Skadet Gundersen klar for LSK Arkivert 12. februar 2007 hos Wayback Machine. (Publisert 10. februar 2007, besøkt 16. mars 2011)
3. ↑  Nettavisen.no – Fra poker til LSK-joker Arkivert 2. juni 2008 hos Wayback Machine. (Av Marius Vik. Publisert 27. mars 2008, besøkt 16. mars 20111)
4. ↑  Aftenposten.no – Vil bort fra LSK på grunn av Nordlie Arkivert 16. oktober 2008 hos Wayback Machine. (Av Line Lauvsnes Oddekalv. Publisert 15. mai 2008, besøkt 16. mars 2011)
5. ↑  Aftenposten.no – Fra LSK til Nybergsund Arkivert 2. april 2009 hos Wayback Machine. (Av Reidar Løfaldi – Publisert 30. mars 2009, besøkt 2. april 2009)
6. ↑  Kicker.de – Hiobsbotschaft für Trainer Maucksch (Av Jürgen Schwarz. Publisetr 16. mars 2010, besøkt 16. mars 2011)
7. ↑  H-A.no – «Hele Hedmark» jakter Gundersen Arkivert 24. mai 2013 hos Wayback Machine. (Av Marius Skjelbæk. Publisert 19. februar 2011, besøkt 16. mars 2011)
8. ↑  VG.no – Tysklandsproff hjem til HamKam (Av Eirik Borud og Wegard Bakkehaug. Publisert 15. mars 2011, besøkt 16. mars 2011)
9. ↑  RB.no – Tore Andreas Gundersen er klar for Ull/Kisa (Av Per Kristian Torvik. Publisert 5. august 2014, besøkt 19. september 2014)
10. ↑  Glomdalen.no – Gundersen legger opp (Av Marthe Stenberg. Publisert 8. april 2015, besøkt 10. februar 2016)

Eksterne lenker
---------------

* (en) Tore Andreas Gundersen – Transfermarkt Rediger på Wikidata

* (en) Tore Andreas Gundersen – WorldFootball.net Rediger på Wikidata

* (de) Tore Andreas Gundersen – fussballdaten.de Rediger på Wikidata

* (en) Tore Andreas Gundersen – Soccerway Rediger på Wikidata

* (no) Tore Andreas Gundersen – Norges Fotballforbund Rediger på Wikidata

* (en) Tore Andreas Gundersen – FBref Rediger på Wikidata
* Spillerprofil hos Altomfotball.no